AlexejDobrolubov/national_council_slovak_2010 huggingface dataset:
19. schôdza NR SR - 13.deň - B. popoludni
Dátum: 2024-10-02
Poslanec: Hargaš, Ján (PS)
Druh vystúpenia: Vystúpenie s faktickou poznámkou

58. Ďakujem, pán predsedajúci. Pán kolega sa opäť venoval tomu, čo sme všetci aj tak čakali, keď som už tam videl tie faktické poznámky, takže ja som to dotiahol ešte ďalej ako tu kolega Kišš, ja som si to aj tuná spísal (rečník nadvihol hárok papiera), takže, takže, ale to som vytvoril teraz, takže to nie je vizuálna pomôcka, takže mám to tu spísané. Budem sledovať tie faktické poznámky, ja vám to budem odškrtávať, keď potom príde na nejaké koncoročné odmeny v stranách, tak budem robiť evidenciu, že kto krajšie prečítal faktickú poznámku a či teda vyškrtal všetky políčka, aby ste vedeli, že načo triafame: Matovič, Heger, Ódor, to je prvý riadok. Boli ste tam, 27 miliárd, momky, vakcíny, lotéria a vláda Progresívneho Slovenska. Ešte jedno políčko mám voľné, takže budem sledovať tie faktické a doplním si to. A dám vám aj taký, taký, taký teaser, viete čo, ja som si povedal, že v poriadku, však spravili ste nejakú výzvu, tak neviem to po slovensky povedať, že v poriadku, tak keď sa vy budete hlásiť s tými vašimi otrepanými frázami, tak ja to budem v každej faktickej opäť vyvracať. Čiže ešte raz poviem: žiadne Matovič, Ódor, Heger, áno, tu sa rozprávame o vašom návrhu konsolidácie. Váš návrh konsolidácie konsoliduje tak, že 5 % šetríte na štáte a 95 % šetríte na peňaženkách ľudí. To je vaše rozhodnutie, vy ste sa tak rozhodli, že budete takto konsolidovať, nie Matovič, Ódor, Heger. Pozrel som dokonca aj vlastnosti dokumentu, ktoré ste predložili, nie je tam ani jeden z týchto troch, čiže je to, sú tam nejakí legislatívci, ktorých nebudem pochopiteľne menovať, lebo sú štátni úradníci, takže sú to zamestnanci ministerstva. Je to váš návrh, ako ste sa rozhodli konsolidovať, a vy idete na ľudí uvaliť tú drahotu. No a ešte dávam teda upútavku, že teda aj ja pôjdem do rozpravy a namiesto toho, aby sme sa tu rozprávali o nejakej mase, že koalícia, koalícia, tu sú konkrétni poslanci a poslankyne, ktorí za to budú hlasovať, tak ja sa budem venovať aj vám, konkrétni poslanci a poslankyne. Nie je to nič osobné, nič osobné, ale tým, že za to idete zahlasovať, myslím si, že vaši voliči by sa vás mali pýtať, prečo idete na nich uvaliť dražobu namiesto šetrenia. Ďakujem.
19. schôdza NR SR - 13.deň - B. popoludni
Dátum: 2024-10-02
Poslanec: Hargaš, Ján (PS)
Druh vystúpenia: Vystúpenie s faktickou poznámkou

30. Ďakujem pekne. Števo, som rád, že si opäť upozornil na ten verklík, ktorý sa tu stále opakuje, Matovič, Heger, Ódor, za všetko môže Matovič, Heger, Ódor. To je, to je ten verklík z pravej strany pléna. A ja som aj včera v rozprave povedal, viete čo, dobre, budem s vami hrať chvíľu vašu hru, všetko je to vina Matoviča, Hegera, Ódora, dobre? A teraz ste rok vo vláde, to nie ste že prvý týždeň, ste rok vo vláde, toto by som povedal na tvojom mieste, ste rok vo vláde a teraz sa chcem spýtať, že to ktorý z tých troch – Matovič, Heger, Ódor – prinútil pána ministra nešetriť na výdavkoch štátu a všetky peniaze do konsolidácie naháňať z peňaženiek ľudí? Päť percent šetríte na výdavkoch štátu, 95 % idete vytiahnuť z peňaženiek ľudí a ktorý z tých troch vás prinútil toto spraviť? Včera sme vám tu dávali konkrétne príklady, kde by ste mohli šetriť. Na stretnutí u pána premiéra sa všetci zhodli, že pol miliardy sa dá ušetriť na prevádzke štátu, my sme napočítali, že na rušení neefektívnych dotácií alebo neadresnej pomoci ďalšej pol miliardy, máte polovicu konsolidácie, ktoré viete ušetriť sami na sebe, na fungovaní štátu. Tak povedzte mi, prosím vás, že kto vám bráni, aby ste to spravili. Prečo tú jednu miliardu namiesto toho idete vybrať z peňaženiek ľudí, namiesto toho, aby ste ju ušetrili na sebe? To je koho vina? To je, to je Matovičova vina, to je Hegerova, to je Ódorova vina, že vy ste sa rozhodli, že nebudete šetriť na sebe? Aj keď tam tie peniaze sú? To je ich vina? To je neuveriteľné! Ja sa pozriem asi do vlastnosti dokumentu predkladaného návrhu zákona, že či náhodou tam nenájdem jedného z tých troch, lebo už naozaj to vyzerá tak, že oni vám píšu zákony. Za všetko môžu oni, tak podľa mňa aj ten zákon vám asi napísali, lebo vy vlastne za nič nemôžete, žiadne z vašich rozhodnutí vlastne nie sú vaše vlastné, to všetko, všetko predošlé vlády. Neuveriteľné!
19. schôdza NR SR - 13.deň - A. dopoludnia
Dátum: 2024-10-02
Poslanec: Hargaš, Ján (PS)
Druh vystúpenia: Vystúpenie s faktickou poznámkou

52. Ďakujem za slovo. No, pán Gašpar, zaujímavé to bolo, tak vám poviem. Pozrite, však ja rozumiem, že vaša mediálna a politická stratégia je, že vy teraz viete, že máte prúser s tou konsolidáciou, tak potrebujete hľadať nejakých vinníkov a celé to prezentovať, akože toto je nejaký účet za Ódora, Hegera, Matoviča, za mňa pomaly, aj za mňa, hej, že teda Slovensko IT ste tam spomenuli desať miliónov, tak naozaj, aby ste nevyzerali smiešne, tak ja to ešte raz zopakujem, lebo asi ste tu neboli, keď to pán Kamenický v hodine otázok hovoril. Tak ja som bol štátny tajomník v tom čase, keď tá firma bola v zisku. Ten rok, keď bola v zisku, to som bol ja ten štátny tajomník, tak to si, prosím, neviem, kto vám robil podklady, či doma na Microsoft licencii zase to bolo alebo ako, ale dajte si to do poriadku. No a keď už hovoríte o tom bývalom období, tak zabudli ste spomenúť, že centrálnymi zmluvami sme usporili 50 mil. eur, prevádzka portálu slovensko.sk tvrdými rokovaniami s dodávateľom, ktorého ste tam vy, vlády SMER-u naviezli, úspora 6 mil. eur ročne, úspory v rozpočtoch iných rezortov 16 mil. eur za jeden rok. Nech sa páči. To máte akoby kontru k tomu vašemu vymyslenému príbehu o Slovensko IT. A teraz sa dostanem k tomu, že vy furt potrebujete teda vytvárať nejakého slameného panáka: ten Matovič, Heger, Ódor. To Matovič, Heger a Ódor vám teraz zakázali šetriť na výdavkoch štátu? Oni vám nejak, neviem, vás držia v zajatí a povedali, že nemôžte, nemôžte šetriť na IT výdavkoch? Včera som bol v rozprave, neboli ste tu. Ja to zopakujem aj v dnešnej rozprave. Včera som vám ukázal, kde môžte ušetriť 100 mil. eur ročne na výdavkoch IT. A dal som vám aj príklady, ako sme to robili my a ako sa to dá robiť. A to je tá poctivá konsolidácia. A to teraz naozaj, že ten Matovič, Heger a Ódor vám zakázali šetriť na IT výdavkoch štátu? Veď vy ste vyhrali voľby na tom, že ste tí starí politickí harcovníci, že vy to viete robiť lepšie. Tak sa prestaňte vyhovárať! Tu poviete, že budete robiť druhú konsolidáciu, lebo musíte opraviť chyby v prvej. To je tá vaša politická skúsenosť? Nehnevajte sa! Ďakujem.
19. schôdza NR SR - 12.deň - B. popoludni
Dátum: 2024-10-01
Poslanec: Hargaš, Ján (PS)
Druh vystúpenia: Vystúpenie s faktickou poznámkou

96. Ďakujem, kolegovia, za obe faktické. Je mi ľúto, že som nedostal žiadnu faktickú od koaličných poslancov, poslankýň, že by mi teda povedali, kto za tým balíčkom naozaj stojí z tých odborných kruhov a podporuje ho, tak budeme ďalej pracovať s predpokladom, že nikto. Okrem súčasnej koalície. No a teda, Števo, k tej tvojej predstave, áno, príde mi to veľmi, veľmi úsmevná predstava, ale opäť, opäť sa vrátim k tomu, že to je, je to proste makačka. Svojho času ministerstvo vnútra malo aj v informatizácii taký imidž, že si môže dovoliť všetko, no a chcelo to trochu zapracovať a makať a trochu politického výtlaku a už si nemohlo dovoliť všetko. Jednoducho muselo otvoriť svoje knihy a muselo nechať ministerstvo informatizácie špárať sa v tých číslach. A toto by mal robiť pán minister Raši, ale sa mu nechce. No a k tej vašej poznámke, pán poslanec Dostál, áno, aj ja to vnímam, že naozaj za týmto balíčkom nestojí nikto z odborných kruhov, nikto zo zamestnávateľských kruhov, ani z tých odborárskych kruhov, ktoré tradične vám držali veľmi palce. Rúca sa vám to ako domček z karát a ja si myslím, že aj preto ste nervózni, a preto sa chcete tohto čím skôr zbaviť, pretože cítite, že za vami už nestoja ani vaši voliči v tomto. Že si uvedomujete, akú drahotu sem prinesiete na budúci rok, že si uvedomujete, čo spôsobíte tým brzdením ekonomického rastu, že tá budúcoročná konsolidácia bude ešte bolestivejšia, a preto sa toho chcete čím skôr zbaviť a čím skôr to mať z krku. A nech sa už na koaličnej rade nejak dohodnú a snažíte sa nejak tým voličom zalepiť oči nejakými úľavami z DPH tu, z DPH tam, no dobre, ale potom musíme nájsť peniaze, no tak buchneme to zase na podnikateľov. Jednoducho akokoľvek to krájate, pokiaľ nezačnete od šetrenia na sebe, tak tá konsolidácia jednoducho nebude mať želaný efekt. A kľudne o rok sa môžme vrátiť a môžme si povedať, že či sme mali v tomto pravdu. Ďakujem pekne.
19. schôdza NR SR - 12.deň - B. popoludni
Dátum: 2024-10-01
Poslanec: Hargaš, Ján (PS)
Druh vystúpenia: Vystúpenie s faktickou poznámkou

26. Ďakujem za slovo, pán predsedajúci. Števo, ďakujem, veľmi pekne si zhrnul náš návrh opatrení, ako my by sme konsolidovali. A ja by som to doplnil, pretože ráno som počúval pána ministra, keď mal úvodné slovo a on povedal takú jednu vetu, tak sa tu rozhorčoval, že povedzte mi teda vaše návrhy, povedzte mi, povedzte mi jedno opatrenie aspoň za 500 miliónov. To ste povedali ráno. A to je presne, ako nad tým vy rozmýšľate. Vy tu hľadáte nejaké magické opatrenia za 500 miliónov, pod 500 miliónov sa vám ani nechce robiť. Jednoducho, vám sa nechce babrať s tými menšími opatreniami, ktoré prinesú 10 miliónov, tu 100 miliónov. Ja tomu rozumiem, ja tomu rozumiem, ja som si vyskúšal, aké to je šetriť na IT-čku. Je to piplačka, vám sa tá piplačka nechce robiť. Jednoducho je oveľa jednoduchšie zdvihnúť ľuďom DPH, zaviesť absurdnú transakčnú daň, to sú tie vaše magické opatrenia, s ktorými sa veľa nenarobíte a prinesú veľa peňazí. Lenže to nie je tá poctivá konsolidácia. A výsledkom tejto vašej "práce" bude len drahota, stagnácia a zabrzdená ekonomika. A výsledkom tej poctivej konsolidácie, ktorú tu kolega Kišš predniesol a navrhol, by bola naozaj poctivá konsolidácia aj na výdavkoch štátu a rozbehnutá ekonomika. A ja si myslím, že všetci ľudia si to vedia veľmi dobre porovnať a pozrite, keď sa vám naozaj nechce babrať s tými menšími číslami a naozaj hľadať tam tie úspory, tam, kde reálne sú, ja sa budem tomu venovať aj v mojej rozprave. Tie IT-čkové úspory vám krásne rozoberiem, ako je to možné spraviť, ale sa vám do toho nechce a ak sa vám to nechce, tak proste choďte od toho a nechajte to na ľudí, ktorí chcú robiť poctivú robotu. Ďakujem pekne.
19. schôdza NR SR - 9.deň - B. popoludni
Dátum: 2024-09-25
Poslanec: Hargaš, Ján (PS)
Druh vystúpenia: Vystúpenie s faktickou poznámkou

20. Ďakujem za slovo. Tina, páčilo sa mi, ako si rozprávala o tom, že boj s korupciou je naozaj súkolie viacerých koliesok a možno dnes aj sledujeme nejakú snahu rozbiť tie kolieska, ktoré sú na konci toho procesu, či už sa týka vyšetrovania, prokuratúry alebo súdov, ale som si istý, že príkladov vyšetrenej korupcie bude presne nula, ak sa podarí robiť tie kolieska, ktoré sú na začiatku toho procesu, čiže ak sa podarí rozbiť dôveru verejnosti v to, že má zmysel nahlasovať protiprávne, protiprávne konanie. A preto je tak dôležité, že tento úrad jednak odolal tým tlakom, ktoré sa diali koncom minulého roka, jednak je dôležité, že robí všetky tie činnosti, o ktorých nás pani riaditeľka informovala, pretože možno táto vláda sťaží vyšetrovanie a odsúdenie, odsúdenie korupcie, možno sťaží prácu vyšetrovateľom, prokurátorom, možno bude vytvárať tlak na sudcov. Ale ak bude vytvárať systematický tlak na oznamovateľov, tak je viac-menej isté, že sa žiadna korupcia nepodarí vyšetriť. Takže len to som chcel doplniť nejak tvoje vystúpenie. Ďakujem ešte raz.
19. schôdza NR SR - 3.deň - A. dopoludnia
Dátum: 2024-09-13
Poslanec: Hargaš, Ján (PS)
Druh vystúpenia: Vystúpenie s faktickou poznámkou

56. Ďakujem pekne. Pán kolega, hovoril si, že na výbore málo chválite SIS, a teda to je jeden z tých dôvodov odvolania. Ja som si tak uvedomil, že my teda v osobitnom kontrolnom výbore na kontrolu činnosti NBÚ zatiaľ sme tiež veľmi nechválili NBÚ, tak neviem, pán Mikulec, či to nevidíte ako riziko pre vašu funkciu, lebo málo chválime. Ale k inému som chcel. To, že nemáme dnes zvoleného predsedu a predsedníčku tohto výboru a prečo je to dôležité, aby bol z opozície, tak to už tu zaznelo, ale že prečo je to problém praktický, tak, a pán Gašpar sa opäť poteší, zas to vyťahujem, ale napríklad tie vlastnosti dokumentu, ako uvedomte si, že v každej normálnej krajine by to bol škandál prvej triedy, že meno šéfa SIS, ktorý je synom poslanca, ktorý navrhuje odvolanie lídra opozície, sa objaví vo vlastnostiach dokumentu. A veď dobre, mohlo to nejak byť, vy ste natočili nejaké videjko o nejakej rodinnej licencii, ale to takto má fungovať preverovanie toho, že či nám funguje spravodajská služba správne alebo nesprávne? Veď presne na to sú tu tie kontrolné výbory. Siskový sa teraz zvolať nedá. Keď sme to chceli zaradiť na program rokovania výboru na kontrolu činnosti NBÚ, tak koaliční poslanci sa zľakli a neodhlasovali tento bod programu. Čiže teraz je vlastne reálne neskontrolovateľné, či to podozrenie je, alebo nie je oprávnené. A včera ste mi navrhli, pán Gašpar, neviem, či si to ináč uvedomujete, keď hovoríte, že vy na dokumente, keď vytvoríte, viem, že teraz nemôžte na mňa reagovať, prepáčte, ale keď vytvoríte vy dokument na vašom počítači a vidíte tam vo vlastnostiach Tibor Gašpar, tak tým, neviem, či si uvedomujete, ale že tým len potvrdzujete, že ten dokument tým pádom asi nevznikol na vašom počítači, že vznikol na nejakom inom. A chápem, že teraz nemôžte na mňa reagovať a mrzí ma to, ale hodí sa to k tejto téme. A že to nemáme tu my kontrolovať, takže poslanec Hargaš príde k vám a pozrie sa vám do počítača, veď na to sú tu tie kontrolné výbory, a preto ho potrebujeme sfunkčniť. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Hargaš, Ján (PS)
Druh vystúpenia: Vystúpenie s faktickou poznámkou

296. Ďakujem. Pán Gašpar, vy ste ma teda tak vyzvali k tej IT-čkárskej časti neskôr, ale k tomu dvojitému metru by som chcel u pána Tarabu. Tak ja vám to, spísal som to tu. Čiže u pána Tarabu prebehla neverejná "súťaž". V úvodzovkách preto, že v skutočnosti ten advokát dodával plnenia ešte predtým, ako bol zazmluvnený. Čiže tá súťaž bola iba taká akože súťaž, aby sme sa, aby konečne dostal nejakú zmluvu. A za tri mesiace v rezorte pána Tarabu dostal objednávky, ktoré boli dvojnásobok jeho celoročných predošlých tržieb. Dobre? Čiže keby som to teraz uplatnil na pána Šimečku, čiže ak pán Šimečka niekomu neverejne prihrá dotáciu, aj keď už dávno realizujú ten projekt, čiže všetci vieme, že to je len taká akože, akože zazmluvnenie a bude to v hodnote dvojnásobku toho, čo tá neziskovka, alebo ja neviem, aká organizácia za celý predošlý rok minula, tak potom príďte s tým návrhom na to odvolávanie a to naozaj teda bude masaker. Rozumiete tomu rozdielu, aký je rozdiel medzi Tarabovým prípadom advokáta a dotáciách, kde teda jediné pojítko na Michala Šimečku je, že sú tam ľudia, ktorí sa volajú Šimečka a celý deň, ako tu už kolegyňa povedala, že celý deň tu splietate niečo o nepriamom vplyve. Ja už čakám, že teraz príde nejaký, neviem, vyháňač divných vplyvov, ja neviem, že ako sa ten, ako sa ten nepriamy vplyv prejavil. Páčilo sa mi aj v tom vašom vystúpení, že teda pani kolegyňa citovala z toho, z toho auditu a vy ste z toho usúdili, že tiež má teda asi, zrejme, asi ste povedali, no to je výborná argumentácia, asi má ešte stále vplyv na to rozhodovanie. Že naozaj, povedzte mi úprimne, ja vás nepoznám osobne, ale že povedzte mi, čo by ste povedali vyšetrovateľovi, keby za vami chodil s takýmito dôkazmi, ako policajt? Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Hargaš, Ján (PS)
Druh vystúpenia: Vystúpenie s faktickou poznámkou

236. Ďakujem pekne. Zuzka, veľmi pekne, veľmi pekne argumentačne, lebo veľa tých argumentov tu dneska zaznelo v dávnejšej či menej dávnej minulosti, pred minútou aj ďalší a ja si stále teda kladiem tú otázku, aj keď sú všetky tieto argumenty z návrhu na odvolanie vyvrátené, tak stále sa vraciam k tej základnej otázke, na ktorú mi ani pán predkladateľ ešte neodpovedal, že teda čo s tým má ten Mišo Šimečka? Že či teda on tam nejak presviedčal ľudí, aby odišli z ministerstva a vznikol tam ten podstav alebo teda že, čo teda ten Mišo tam spravil. To by ma fakt zaujímalo. No čiže bavíme sa tu o tom, že Mišo má vyvracať obvinenia, ktoré sú naozaj že hypotetické a veľmi absurdné. Čo ale nie je hypotetické, ale je absurdné, je, že šéf SIS sa objaví ako autor návrhu na odvolávanie lídra opozície. To nie je hypotéza, to je fakt, pán Gašpar, a viete, digitálne prostriedky sú taká koťuha, pretože oni za sebou zanechávajú stopu. Čiže veľmi jednoduché z vašej strany, ako sa z tejto, z tohto podozrenia, že takýto návrh písal buď sám váš syn, alebo niekto na jeho počítači, čo všetko o sebe sú dosť problémy pri šéfovi SIS, by bolo, keby ste napríklad sprístupnili výpis tej licencie, ktorú tam máte, teda tej rodinnej, z tej family licencie. Tam bude veľmi pekne vidieť, kedy bola nainštalovaná, na aké zariadenia bola nainštalovaná a tak ďalej. Veľmi krásne sa z tohto viete, viete nejakým spôsobom vyviniť. Samozrejme, problém by to bol, keby to naozaj bolo tak, že to písal váš syn, alebo sa to písalo na jeho počítači a teraz spätne to ten dôkaz potrebujete vytvoriť, tak v tom sú tie digitálne prostriedky celkom koťuha, lebo to tak úplne, úplne ľahko, ľahko nepôjde. Takže na jednej strane absurdné obvinenia, ktoré sa nejakým logickým spôsobom vyvrátiť nedajú, na druhej strane veľmi konkrétne obvinenia, ktoré ale vyvrátiť nechcete.
9. schôdza NR SR - 10. deň - A. dopoludnia
Dátum: 2024-02-15
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci. To, čo hovoril kolega Szalay, tak sa k tomu plne pripájam. Najskôr treba mať nejakú predstavu, koncepciu a potom predkladať konkrétne návrhy, návrhy na konkrétne zmeny. Ak by to takto išlo, tak potom sa, pochopiteľne, očakáva, že tieto návrhy budú vládne, prejdú riadnym pripomienkovým konaním. Ak sú rozpory, tak sa rozpory odstránia, ak sa neodstránia, tak aj to sa stáva, že vláda schvaľuje zákony s rozporom, takto ich posúva do parlamentu a potom nastupuje to, čo vlastne, kde sme v tomto momente teraz. Takže opakujem, áno, najskôr koncepcia, ciele, čo chceme dosiahnuť, ako dosiahnuť. O tom by som ja rád, veľmi, veľmi rád diskutoval. Zatiaľ nič také nemáme, ale sú to len konkrétne návrhy, ktoré idú cez poslanecké návrhy. Ďakujem.
9. schôdza NR SR - 9.deň - B. popoludní
Dátum: 2024-02-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

40. Pán minister, som rád, že ste vypočuli hlas zástupcov ľudu a prišli ste medzi nás. Som ozaj rád, že môžeme diskutovať. Ja som mal dnes to šťastie dvakrát vystúpiť, v prvom, v druhom čítaní, a tak ako v prvom, tak aj v druhom som sa pýtal, čo je cieľom tejto, tej... tohto návrhu. Ide nám o ceny, ide nám o pomoc poľnohospodárom alebo nám ide o sebestačnosť. Vy ste začali pri cenách, prešli ste cez pomoc poľnohospodárom a skončili ste pri sebestačnosti, takže odpoveď som nedostal. Ale pozastavím sa predsa aspoň pri jednej vec veci. Hovorili ste o domácich potravinách a skúsenostiach z Maďarska a tak ďalej a povedali ste, že na rožku nie je napísané, či je koaličný, alebo, alebo opozičný, že musíme ťahať za jeden povraz, a bol by som veľmi rád, keby sme mohli skutočne ťahať za jeden povraz, len ja keď sa pozriem do toho rožka dnu, tak ja neviem, to zrnko múky, z ktorého bolo, bol ten rožok upečený, odkiaľ pochádza. A neviem, tá elektrina, ktorá sa používa na upečenie toho rožka, či je z Mochoviec, alebo prišla spoza hranice. Tým chcem iba toľko povedať, že definovať domáce potraviny je mimoriadne ťažká vec. Je to je to veľmi ťažké, zhruba 70 %, možno až tri štvrtiny potravín, ktoré sú na Slovensku, ktoré sa predávajú, nie veľmi, nemožno, možno označiť za zahraničné alebo veľmi ťažko za domáce, pretože domáca potravina je to, čo sa vyrobí z proto... z podkladu, ktorý príde zo zahraničia? Ako tu je to veľmi ťažké definovať, preto ak máme nejakým spôsobom pomáhať, tak si najskôr definujme, že komu chceme prečo pomáhať, a ak už teda pomáhať ideme, tak poďme pomáhať skutočne adresne, aby sa to neminulo účinkom, a využime skúsenosti z minulosti. Mali ste možnosť. Pol roka to fungovalo. Mali ste možnosť.
9. schôdza NR SR - 9. deň - A. dopoludnia
Dátum: 2024-02-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

46. Ďakujem, kolegovia, za vaše reakcie. Ja sa vyslovím k trom veciam, na základe vašich slov. Prvá vec, k analýzam, my nemáme úctu k analýzam. My robíme tie analýzy dlho, zásuvky a nepoužívame ich. Ja som s pánom Ledeckým hovoril viackrát aj pred tým, ako som sedel na tomto mieste, a skutočne on sa snažil počas svojho pôsobenia aspoň tú vrchnú analýzu, tú najvyššiu brať vážne a vyžadoval to aj od ostatných. Čo sa týka Sociálnej poisťovne, áno, Sociálna poisťovňa je vo veľkých problémoch, však nie je to nič nové, dopláca sa na fungovanie Sociálnej poisťovne zo štátneho rozpočtu už dosť dlho, ale tá situácia, plán rozpočtu, ktorý sme tu mali predložený koncom minulého roka, je taká, že Sociálna poisťovňa každé piate euro, ktoré vyplatí tento rok, bude musieť žiadať od vlády a budúci rok, každé štvrté euro, to je z údajov Sociálnej poisťovne. A posledná poznámka. Áno, áno, kolega Viskupič, máš pravdu. Trh je dôležitý, preto aj opatrenie, ktoré presadzuje KDH, je, uvoľnime priestor trhu. Trh je dôležitý, konkurencia, konkurencia je dôležitá. Nie je lepšie opatrenie na, na stabilizovanie cien, na znižovanie cien ako fungovanie trhu. Samozrejme, že ak ten trh nefunguje, tak musia nastúpiť inštitúcie. A my ich tu máme. Ak nemajú právomoci, tak im tieto inštitúcie... tak tieto inštitúcie právomocami posilnime. Ďakujem, skončil som.
9. schôdza NR SR - 8.deň - A. dopoludnia
Dátum: 2024-02-13
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

49. Vďaka za vystúpenie, kolega Viskupič. Ja nadviažem na to, čo ste vy hovorili a v podstate to len potvrdím. V tomto návrhu zákona ide síce hlavne o transpozíciu európskych únijných smerníc, ale rieši sa tu aj otázka výšky limitu ročného obratu, keď podnikateľ nadobúda povinnosť byť platiteľom DPH. Ako ste povedali, dnes je táto hranica 49 790 eur a nemenila sa už štrnásť rokov, štrnásť rokov. To znamená, za štrnásť rokov vieme, aká je vysoká inflácia, a táto hranica sa nemenila. Po novom navrhuje ministerstvo financií 50-tisíc eur. To je vyslovene kozmetická úprava, skôr by som povedal zaokrúhlenie. Odmieta ísť vyššie, napríklad podnikateľské združenia navrhujú 85-tisíc. To je z pripomienkového konania k tomuto zákonu. Na porovnanie, v Česku je dnes táto hranica v prepočte 80-tisíc eur. To vystavuje aj našich podnikateľov z hľadiska medzinárodného do konkurenčnej nevýhody a, ale oveľa dôležitejšie je, že im to svojim spôsobom zväzuje ruky tu doma. K vyššiemu limitu, ja len poviem, sa prihovára aj ministerstvo hospodárstva, lebo to sleduje podnikateľské prostredie na Slovensku, ale ministerstvo financií to odmieta, lebo ročne by takto štát prišiel o 42 mil. eur. Nuž, máme veľa zákonov, kde sa tými miliónmi len tak pracuje hore-dole, a v tomto prípade nevychádzame podnikateľom v ústrety za 40 mil. eur. Boli by to ozaj užitočne minuté peniaze, užitočnejšie ako, ako v iných prípadoch. My máme v programe zvýšenie limitu na 60-tisíc eur, ale je tu aj pozmeňovací návrh, teda návrh zákona, ktorý hovorí o inej sume, budeme o ňom asi rokovať, takže potom sa k tomu ešte vyjadríme.